《齐皇太子释奠诗》
南北朝·陆琏

侧观遥册，历选皇年。惟灵御极，惟睿奉天。情机散古，文象聿宣。

云鸟舛驾，教思蝉联。

太明在运，帝功泉塞。端饰宝命，化垂人则。业敷七政，训弘三德。

昭图协轨，道清万国。

振领还风，提纲息伪。爱孚应远，仁治祥被。六幽畅波，八埏藻义。

烟■开祯，山河㕬瑞。

祚休长运，卜永联庆。于穆储徽，仪震丽正。妙智夙昭，神泉独镜。

誉宣诗史，道协镛咏。

业崇敬达，师严教尊。清淳璧水，赫奕兽门。斌斌楙藉，秩秩德言。

合情饰皃，导本归源。

宪章祀典，宗圣维灵。牺牷钊洁，盥奠肃诚。乐和初奏，礼备未贞。

风辉克广，至德维馨。

敬周献毕，即宴庠宫。霜庭秀日，邃宇恬风。陈仪就位，济济雍雍。

泽宫庆普，心陶乐融。

灼灼宰傅，英英藩哲。缔彩飞声，腾光代翼。髦彦连华，才奇映列。

貂佩陆离，巾衮容裔。

粹景贞晖，云露延和。显仁性始，藏用生波。乘虞入幸，沐吝溟河。

巡崖恧虑，抃藻倾歌。

作者简介：南朝梁吴郡人。武帝时，以征虏记室参军掌军礼。天监四年，补五经博士，主一馆，授生徒，学者甚众。